Title: กฎกระทรวงกำหนดการปฏิบัติงานการทะเบียนราษฎรด้วยระบบคอมพิวเตอร์ พ.ศ. 2547

กฎกระทรวง

กฎกระทรวง
กำหนดการปฏิบัติงานการทะเบียนราษฎรด้วยระบบคอมพิวเตอร์
พ.ศ. ๒๕๔๗[๑]

อาศัยอำนาจตามความในมาตรา
๕ มาตรา ๗ มาตรา ๑๒ และมาตรา ๑๔ แห่งพระราชบัญญัติการทะเบียนราษฎร พ.ศ. ๒๕๓๔
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ
๑ 
ให้สำนักทะเบียนกลางจัดให้มีระบบคอมพิวเตอร์ที่เชื่อมโยงการปฏิบัติงานการทะเบียนราษฎรของทุกสำนักทะเบียนไว้ประจำสำนักทะเบียนกรุงเทพมหานคร
สำนักทะเบียนจังหวัด และสำนักทะเบียนอำเภอทุกแห่ง
ในกรณีที่มีความจำเป็นเพื่ออำนวยความสะดวกแก่ประชาชนในท้องถิ่นใด
สำนักทะเบียนกลางอาจจัดให้มีระบบคอมพิวเตอร์ตามวรรคหนึ่งประจำสำนักทะเบียนท้องถิ่นนั้นก็ได้

ข้อ
๒  ให้สำนักทะเบียนกลางจัดให้มีเครื่องบริการประชาชนอเนกประสงค์ที่ปฏิบัติงานด้วยระบบคอมพิวเตอร์
เพื่อให้บริการประชาชนเกี่ยวกับการคัดและรับรองรายการในทะเบียนบ้าน
การบันทึกรายการสำเนาทะเบียนบ้านให้ตรงกับต้นฉบับ
หรือการดำเนินการอื่นใดตามที่ผู้อำนวยการทะเบียนกลางเห็นสมควร
ในการนี้ให้ถือว่าการให้บริการด้านการทะเบียนราษฎรโดยเครื่องบริการประชาชนอเนกประสงค์ดังกล่าวเป็นการปฏิบัติงานของสำนักทะเบียนและนายทะเบียน
ในการให้บริการด้วยเครื่องบริการประชาชนอเนกประสงค์ตามวรรคหนึ่ง
ถ้าสำนักทะเบียนกลางได้จัดให้บริการในวันเวลาอย่างใด
ให้ถือว่าการให้บริการดังกล่าวเป็นการปฏิบัติงานของสำนักทะเบียนและนายทะเบียนในวันเวลาราชการ
สถานที่ให้บริการ
วิธีการจัดเก็บค่าธรรมเนียม
และการลงนามรับรองเอกสารด้วยเครื่องบริการประชาชนอเนกประสงค์ตามวรรคหนึ่ง
ให้เป็นไปตามระเบียบที่ผู้อำนวยการทะเบียนกลางกำหนด

ข้อ
๓ 
ให้ผู้อำนวยการทะเบียนกลางกำหนดหน้าที่และความรับผิดชอบในการปฏิบัติงานการทะเบียนราษฎรด้วยระบบคอมพิวเตอร์ของสำนักทะเบียนและนายทะเบียน
ให้นายอำเภอหรือปลัดอำเภอผู้เป็นหัวหน้าประจำกิ่งอำเภอมีหน้าที่รับผิดชอบและควบคุมการปฏิบัติงานการทะเบียนราษฎรด้วยระบบคอมพิวเตอร์ของสำนักทะเบียนอำเภอ
รวมทั้งกำกับดูแลการปฏิบัติงานการทะเบียนราษฎรด้วยระบบคอมพิวเตอร์ของสำนักทะเบียนท้องถิ่นด้วย

ข้อ
๔ 
ในกรณีที่นายทะเบียนตรวจพบหรือได้รับแจ้งว่ารายการในทะเบียนบ้านไม่ตรงกับข้อเท็จจริงหรือหลักฐานตามกฎหมาย
ให้ดำเนินการแก้ไขรายการดังกล่าวให้ถูกต้อง
และแจ้งให้เจ้าบ้านทราบเพื่อนำสำเนาทะเบียนบ้านไปบันทึกรายการให้ตรงกับต้นฉบับโดยเร็ว
การแก้ไขรายการในทะเบียนบ้านตามวรรคหนึ่ง
ให้นายทะเบียนดำเนินการตามระเบียบที่ผู้อำนวยการทะเบียนกลางกำหนด

ให้ไว้ ณ วันที่ ๑๘
พฤศจิกายน พ.ศ. ๒๕๔๗
โภคิน  พลกุล
รัฐมนตรีว่าการกระทรวงมหาดไทย

หมายเหตุ :-
เหตุผลในการประกาศใช้กฎกระทรวงฉบับนี้ คือ
โดยที่ได้มีการวางระบบคอมพิวเตอร์ด้านการทะเบียนราษฎรไว้ทุกสำนักทะเบียนทั่วประเทศ
เพื่อเป็นการรองรับการบูรณาการและการปฏิรูประบบการทะเบียนแห่งชาติและให้การบริการประชาชนและหน่วยงานต่าง
ๆ เป็นไปอย่างมีประสิทธิภาพ
สมควรกำหนดหลักเกณฑ์และวิธีการในการปฏิบัติงานและให้บริการประชาชนให้มีความเหมาะสมและสอดคล้องกับการนำระบบคอมพิวเตอร์มาใช้ในงานด้านการทะเบียนราษฎร  จึงจำเป็นต้องออกกฎกระทรวงนี้

ปริญสินีย์/ผู้จัดทำ
๑๖ พฤษภาคม ๒๕๕๗

นนทพล/ปรับปรุง
๑๕ มกราคม ๒๕๕๘

[๑] ราชกิจจานุเบกษา
เล่ม ๑๒๑/ตอนที่ ๗๙/หน้า ๑๖/๓๐ ธันวาคม ๒๕๔๗